🇹🇿#UhamiajiUpDates Rais Mstaafu Dkt. Jakaya Kikwete Aongoza Maandamano ya Amani na Mbio za Furaha Katika Ufunguzi wa Wiki ya Sheria Nchini

Na. Mwandishi wetu, Dodoma.

Rais mstaafu wa awamu ya nne, Mhe. Dkt. Jakaya Mrisho Kikwete, leo tarehe 25 Januari 2025,  maandamano ya amani na mbio za furaha kilomita 5 na 10 katika ufunguzi wa Wiki ya Sheria Nchini. Tukio hili limefanyika katika Kituo Jumuishi cha Utoaji Haki, na kumalizikia katika Viwanja vya Nyerere (Nyerere Square) jijini Dodoma.

Maandamano hayo ya amani yaliyoongozwa na Rais mstaafu Dkt. Kikwete, yamekuwa sehemu ya kuhamasisha wananchi kuhusu umuhimu wa sheria na huduma za haki, ikiwa ni sehemu ya maadhimisho ya Wiki ya Sheria. 

Zoezi la utoaji elimu kwa umma linajikita katika huduma za Mahakama na masuala ya Sheria kwa ujumla, likianza leo na kudumu hadi tarehe 1 Februari 2025. Maonesho hayo yamefanyika katika maeneo mbalimbali yenye mkusanyiko wa watu jijini Dodoma na mikoa mingine nchini. 

Idara ya Uhamiaji pamoja na wadau mbalimbali wa kisheria wanashiriki kikamilifu katika maonesho hayo, wakitoa elimu na huduma mbalimbali zinazohusiana na masuala ya sheria, haki, na utawala bora.

Kaulimbiu ya Wiki ya Sheria mwaka huu inasema, "Tanzania 2050: Nafasi ya Taasisi Zinazosimamia Haki Madai katika Kufikia Malengo Makuu ya Dira ya Taifa ya Maendeleo", ikiwa ni sehemu ya kuelekea kwenye malengo ya taifa ya maendeleo na ustawi wa jamii.

Rais wa Jamhuri ya Muungano wa Tanzania na Amiri Jeshi Mkuu Mhe. Dkt. Samia Suluhu Hassan, anatarajiwa kuwa mgeni rasmi kwenye maadhimisho ya kilele cha Siku ya Sheria Nchini, yatakayofanyika tarehe 3 Februari 2025 jijini Dodoma. Maadhimisho haya yatakuwa na umuhimu mkubwa katika kuendeleza na kuhamasisha ushiriki wa wananchi katika masuala ya kisheria na haki, ili kufikia malengo ya maendeleo ya kitaifa.

🇹🇿#UhamiajiUsalamanaMaendeleo
🇹🇿#MjueJiraniYako